Žitňanská, Lucia, ministerka spravodlivosti SR (2011-06-01):
Ďakujem pekne za slovo, pán predseda. Vážený pán predseda, vážené dámy poslankyne, vážení páni poslanci, na rokovanie Národnej rady predkladám vládny návrh zákona, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré ďalšie zákony. Vážené panie poslankyne, vážení páni poslanci, prednedávnom ste odsúhlasili dôležité zmeny v justícii. Od 1. mája sú tieto zmeny účinné a začíname vyberať predsedov súdov a sudcov v úplne inom type výberových konaní. Dali ste vtedy zelenú najväčšiemu otvoreniu justícii a verejnej kontrole a dali ste aj jasný signál, že naozaj môže svitnúť aj na lepšie čase pre justíciu, pre poctivých sudcov a v konečnom dôsledku aj pre každého jedného človeka, ktorý sa v určitej životnej situácii musí obrátiť na súdy. Dôveryhodný a efektívny justičný systém ale nie je len o tom, ako vyzerajú naše súdy, ale preto, aby ľudia mohli dôverovať nášmu justičnému systému, je potrebné urobiť zmeny nielen na súdoch, ale po vyše dvadsiatich rokoch aj na prokuratúre. Preto opäť tu stojím s návrhom, ktorého hlavným cieľom je otvorenosť a transparentnosť tentokrát prokuratúry a zvyšovanie dôveryhodnosti tejto inštitúcie v očiach verejnosti. Prichádzam s návrhom, ktorého cieľom je vytvoriť legislatívne podmienky pre verejnú kontrolu prokuratúry, ale aj pre zlepšenie reálneho inštitucionálneho fungovania prokuratúry vrátane zvýšenia procesnej nezávislosti prokuratúry. Dovoľte, aby som zhrnula tie základné a kľúčové zmeny. Áno, aj prokuratúru a rovnako ako súdy otvárame verejnej kontrole, otvárame ľuďom, aby sa mohli pozerať cez zverejnené rozhodnutia prokuratúry, ale aj cez transparentné výberové konania na prokurátorov a vedúcich, vedúce, vedúcich prokurátorov na to, ako funguje naša prokuratúra. Som presvedčená, že aj pri prokuratúre je potrebné odstrániť priestor pre rodinkárstvo a popretŕhať silné regionálne väzby, ktoré, všetci to tušíme, ale nechceme o tom hovoriť, ktoré existujú. Preto sme dali priestor pre nový typ otvorených výberových konaní aj na prokuratúre, a preto zavádzame aj funkčné obdobia na pozície vedúcich prokurátorov. Som presvedčená o tom, že nielen rozhodnutia súdov, ale aj prokuratúry si zaslúžia, aby ich ľudia videli. Preto chceme zverejňovanie rozhodnutí aj pokiaľ ide o prokuratúru, najmä teda rozhodnutí, kde prokuratúra rozhoduje s konečnou platnosťou bez toho, aby toto rozhodnutie preskúmal súd. V rámci posilnenia procesnej nezávislosti navrhujeme aj zákaz vydávania tzv. negatívnych pokynov. Z návrhov novej právnej úpravy je zrejmé, že takýto postup, či už formálny alebo neformálny, nebude v súlade so zákonom. A ak bude priamo nadriadený prokurátor mať názor, že je náležité napr. zastaviť nejaké trestné stíhanie, nepodať obžalobu, nevzniesť obvinenie, bude sa musieť pod takúto vec podpísať sám. Návrh, ktorý máte pred sebou, zavádza aj ďalšie zmeny. Napríklad definíciu bezúhonnosti prokurátora, ktorá dnes už platí pre sudcov, ale aj ostatné právnické profesie. Návrh rovnako zavádza povinnosť zverejňovať majetkové priznania prokurátorov, tak ako je to už dnes u sudcov a ostatných ústavných činiteľov. Myslím si, že to sú všetko kroky, ktoré prispejú k väčšej transparentnosti fungovania prokuratúry a môžu systému ako takému len pomôcť a prispieť k zvýšeniu dôveryhodnosti tejto inštitúcie. Návrh predpokladá aj zrušenie vojenskej prokuratúry, ktorá po zrušení vojenských súdov stratila svoje opodstatnenie. Vojenskí prokurátori v systéme ostávajú. Agenda týkajúca sa vojenských trestných činov prejde na špecializované okresné prokuratúry a krajskú, resp. generálnu prokuratúru. Vážené dámy, vážení páni, tento návrh zákona bol predmetom rozsiahlych diskusií a ja sa chcem poďakovať v tejto chvíli za naozaj dobrú diskusiu s poslancami. Stretli sme sa niekoľkokrát a myslím si, že výsledkom týchto diskusií, v rámci ktorých som cítila silnú vôľu zmeniť pomery na prokuratúre, ale zároveň silnú vôľu nájsť riešenie tých citlivých otázok, ktoré vyvolávali diskusiu, tak, aby boli naplnené zámery, ktoré si predkladateľ položil, keď pripravoval novelu zákona o prokuratúre. A zároveň, aby všetky tieto citlivé otázky boli riešené tak, aby nevznikali žiadne pochybnosti o dobrom úmysle, pokiaľ ide o túto právnu úpravu. Chcem povedať, že výsledkom týchto diskusií, veľmi korektných diskusií, je sumár pozmeňujúcich návrhov, ktoré sú obsiahnuté v spoločnej správe výborov, ktoré schválil ústavnoprávny výbor po dlhej diskusii. Ja som presvedčená, že sme našli na ústavnoprávnom výbore zhodu naprieč koalície vrátane, vrátane zhody s predkladateľom. Zhodu, ktorá garantuje, že zostávajú naplnené všetky ciele, ktoré som si ako predkladateľka kládla pri príprave tohto návrhu zákona, a zároveň tento návrh zákona vylepšujú a riešia tie toľko diskutované otázky naozaj spôsobom, ktorý, ktorý nevzbudzuje žiadne pochybnosti. Chcem sa poďakovať všetkým poslancom, ktorí participovali na týchto diskusiách, a prichádzali s návrhmi, o ktorých som presvedčená, že naozaj tento návrh vylepšujú. A s týmto by som poďakovala za priestor, ktorý som mala pri svojom úvodnom slove, a poprosím o prerokovanie návrhu zákona. Ďakujem.